**Referat frå Førjulsfesten i LOP Sandnes og Jæren 5. desember 2018**

Det var 270 førehandspåmelde til førjulsfesten. Av desse var det ca. 240 som deltok (6 – 8 personar melde avbod dei siste dagane).

**Astrid og Bjørn Sunde** spela og song medan folk fann plassane sine. Dei spela og til fellessongane og underheldt med nokre songar seinare i programmet.

Opning ved leiar **Martha J. Ulvund**, som ønskte alle velkomne. Ho gjekk kort gjennom programmet for festen før ho presenterte kveldens føredragshaldar, Audgunn Oltedal, og gav ordet til henne.

Tittel på føredraget var **«Kvinneliv i tradisjon og oppbrot».**

I føredraget tok **Audgunn Oltedal** forsamlinga med på ei engasjerande og tankevekkande reise gjennom ulike tidsepokar, kulturar og miljø: Oldtida i Midtausten, studentliv i Bergen på 60-talet, haugianarrørsla, røysterettskampen, ein gard i bygda Ims, arverettsspørsmål , Ghana og til sist, dagens Noreg. Gjennom heile reisa vart kvinnerolla; krav, haldningar og forventningar fokusert. Ho la fram veldokumenterte fakta, og krydra desse med personlege refleksjonar og erfaringar.

Haugianarrørsla påverka samfunnet på 1800-talet, mellom anna av di haugianarane hadde eit meir liberalt kvinnesyn enn det som rådde i embetsstanden: Kvinner kunne tale i forsamlingar. Dette gav kvinner tiltru til eigne evner, og vi fekk høyre historia om husmannsjenta frå Oltedal som utdanna seg til lærar.

Kvinner var umyndige heile livet, og hadde heller ikkje eigedomsrett: Dei sto under faren sitt verjemål, og deretter, om dei gifte seg, under mannens. Enker overtok likevel mannens eigedom inntil dei eventuelt gifte seg igjen; da vart eigedomen overført til ny ektemann. Ei enke som gifte seg oppatt, kunne imidlertid omgå eigedomsoverføringa ved å ta ut særeige. Ei driftig dame på Ims, Audgunn Oltedal si bestemor, nytta seg av denne retten. Ho både eigde og dreiv garden ho hadde overteke, og fostra opp fleire born. Ho skilde seg også frå sin andre ektemann. I spørsmålet om arverett, var ho ikkje like liberal, for ho meinte at det var sønene som skulle arve. (Kvinner vart først likestilte som odelsberettiga i 1974.)

Likestilling vert ofte sett på som ei europeisk/vestleg sak, men det finst samfunn der ein matriarkalsk kultur har vore rådande. Ei klar maktfordeling mellom kvinner og menn finn ein m.a. hjå ashantifolket i Ghana i Vest-Afrika, der makt vart delt mellom «Chief» og «Queen Mother». Ashantikongedømmet misste sjølvstendet sitt i 1902. Som britisk protektorat vart dei underlagt lover og styresett laga av britane, og kolonimakta forstod ikkje systemet med maktfordeling. Lover vart følgjeleg laga etter britisk mønster. I dag kjempar ashantikvinnene for modernisering av lovverket, slik at den tradisjonelle maktbalansen vert gjenoppretta.

Avslutningsvis reflekterte Audgunn Oltedal over dei store samfunnsendringane vi opplever i vårt samfunn i vår tid. Ho hevda at den største, og kanskje viktigaste, endringa, gjeld mannsrolla: Menns nyvunne rettar har endra både mannens stilling i heimen og farsrolla radikalt i løpet av ein generasjon. Audgunn Oltedal ser fram til at arbeid med barn vert like verdfullt som arbeid på børs.

Etter føredraget var det servering av smørbrød og marsipankaker. Det såg ut som maten smakte, og praten gjekk livleg ved bordene.

Så var det tid for **Trio Triola**. Dei hadde blitt til ein duo, sidan fiolinisten måtte stilla i Stavanger Symfoniorkester grunna sjukdom. **Astrid Kallenbach - Gustavson og Milan Rabrenovic** imponerte imidlertid stort med sin song og musikk då dei framførde: “Tonight, Tonight” frå West Side Story av Leonard Bernstein, «Es muss was wunderbares sein“ frå operetta  Den kvite hesten av Ralph Benatzky , «Meine Lippen sie küssen so heiß» frå operetta Guiditta av Franz Lehar. På flygel fekk me motivmelodien av Carl Svoboda frå filmen Tre hasselnøtter til Askepott. Vidare «The Christmas Song» (Chestnuts Roasting on an Open Fire) av Mel Tormé  og Robert Wells, «Mitt hjerte alltid vanker» av Hans Adolph Brorson og «O helga natt» av Placide Cappeau og Adophe Adam.

Etter ein song av Astrid og Bjørn Sunde fekk **Magne Helland** ordet. Han orienterte kort om kor viktig det er at vi alle saman tek del i vervingsarbeidet. Det blei som vanleg trekt og delt ut gåvekort til dei som hadde verva meir enn eit medlem i løpet av året, samt til den som hadde verva flest.

Så var det kort informasjon om program og planar for vårhalvåret 2019 v/leiar. Ho minte om årsmøtet 20. februar, og nemnde nokre av sakene som vil kome opp der.

Til slutt takka leiar alle som kom, vona dei hadde hatt ein gild kveld, og ønskte alle vel heim! Vi avslutta med «Deilig er jorden».

**Bjørg Brekke Sørskog og Turid Kilhavn**

referentar